钦定古今图书集成/明伦汇编/官常典/第243卷 > 金幼孜
## 钦定古今图书集成/明伦汇编/官常典/第243卷 > 金幼孜

按《明外史》本传：“幼孜，名善，以字行，新淦人。建文二年
进士。授户科给事中。成祖即位，改翰林院检讨。与解
缙等同直文渊阁，迁侍讲。时翰林坊局臣讲书东宫，
皆先具经义，阁臣阅正呈。帝览，乃进讲解缙书、杨士
奇《易》、胡广诗、幼孜《春秋》，因进《春秋要旨》三卷。五年，迁
右春坊右谕德，兼侍讲。七年，从幸北京。八年北征，幼”
孜与广荣从驾，驻清水，源有出泉焉。幼孜献铭，荣献
诗，皆劳以上尊。帝重幼孜文学，所过山川要害，辄命
记之。有敕旨属幼孜等据鞍起草，立就使。自瓦剌来，
帝召幼孜等傍驾行，与语瓦剌事，亲倚甚。尝与广荣
及侍郎金纯失道，陷橐驼谷中。暮夜，帝遣使十馀辈
迹之，不获。时幼孜坠马，广纯去不顾，荣为结鞍行，行
又辄坠。荣以所乘马予幼孜，明日始及行在所。帝尝
轻骑逐利，幼孜请从，帝曰：“战非尔事也。”乃止。自后北
征皆扈从，先后撰《北征二录》。十二年迁翰林学士兼
谕德。十八年拜文渊阁大学士兼学士。二十二年，幼
孜与荣从北征，次开平。帝谓荣、幼孜曰：“朕梦神人语
上帝，好生者再，是何祥也？”荣、幼孜遽请班师，帝然之，
即命草诏招谕诸部。还军至榆木川，帝崩，军中戒严，
秘不发丧。荣、南讣、幼孜留行在以待太孙至。及仁宗
即位，拜户部右侍郎兼文渊阁大学士。寻加太子少
保，兼武英殿大学士，专典内制。赐“绳愆紏缪”银章，谕
政有阙失密疏闻，用此识。洪熙改元，迁礼部尚书，大
学士，学士如故。命与士奇、荣会谳法司囚。幼孜善律
法，多平反。既，乞还省母。宣德元年，母卒。起复为总裁
官，修《两朝实录》。明年持节宁夏，册庆府两郡王妃还，
上封事。从巡边，度鸡鸣山。帝曰：“唐太宗恃其英武，征
辽常过此山。”幼孜对曰：“太宗寻悔是役，故为建悯忠
阁。”帝曰：“此山崩于元顺帝时，为元亡征。”对曰：“顺帝亡
国之主，虽山不崩，国亦必亡。”六年卒。赠少保，谥文靖。
幼孜临卒，家人嘱请身后恩，曰：“此君子所耻。”不听。子
昭伯，宣德中进士。